เอสเอ็มอียังไม่กู้ขยายลงทุน
ไทยพาณิชย์ ชี้ เอสเอ็มอียังไม่เชื่อมั่นยังไม่กู้ขยายการลงทุน
24 พ.ย. 2558

ไทยพาณิชย์ ชี้ เอสเอ็มอียังไม่เชื่อมั่นยังไม่กู้ขยายการลงทุน 
นายญนน์ โภคทรัพย์ กรรมการผู้จัดการใหญ่ ธนาคารไทยพาณิชย์ เปิดเผยว่า ขณะนี้ลูกค้าธุรกิจขนาดกลางและขนาดย่อม (เอสเอ็มอี) ยังไม่ลงทุนขยายกิจการ สะท้อนจากยอดการปล่อยสินเชื่อของธนาคารที่ขณะนี้ สัดส่วน 80-90% เป็นสินเชื่อหมุนเวียน (เวิร์กกิ้งแคป) ขณะที่สินเชื่อแบบมีระยะเวลา (เทอมโลน) มีเพียง 10-20% จากช่วงปกติสัดส่วนจะเท่ากันที่ 50%
อย่างไรก็ดี สัดส่วนเทอมโลนจะขยายตัวกลับมาสู่ระดับปกติได้เร็วเพียงใด ขึ้นอยู่กับความเชื่อมั่นของเอสเอ็มอี ซึ่งต้องอาศัยมาตรการกระตุ้นของรัฐบาลที่ต่อเนื่องและเป็นรูปธรรมต่อระบบเศรษฐกิจ ซึ่งเมื่อเศรษฐกิจมีสัญญาณที่ดี เชื่อว่าภาคเอกชนและเอสเอ็มอีจะมีความเชื่อมั่นมากขึ้น กลุ่มที่มีแผนการลงทุนอยู่แล้วและตัดสินใจลงทุนได้ในปีหน้า ทำให้สัดส่วนเทอมโลนเพิ่มขึ้นได้ แม้ว่าจะไม่กลับมาเท่าเดิมภายในปีหน้าก็ตาม
ผลจากการปล่อยสินเชื่อหมุนเวียนมากขึ้น ทำให้ยอดคงค้างสินเชื่อเอสเอ็มอีเติบโตได้ช้า เนื่องจากสินเชื่อหมุนเวียนจ่ายคืนเร็วกว่าสินเชื่อเทอมโลนซึ่งมีระยะเวลาเฉลี่ย 5-10 ปี ทำให้ปีนี้ยอดคงค้างสินเชื่อเอสเอ็มอีของธนาคารเติบโตสุทธิประมาณ 2-3 หมื่นล้านบาท หรือสิ้นปีอยู่ที่กว่า 3.5 แสนล้านบาท โดยเติบโตจากสินเชื่อดอกเบี้ยต่ำ (ซอฟต์โลน) ที่ปล่อยได้ดี อนุมัติแล้วกว่า 2.5 หมื่นล้านบาท มีการเบิกใช้จริง 2.2 หมื่นล้านบาท
“สิ่งที่อยากเห็นรัฐบาลส่งเสริมธุรกิจขนาดกลางและขนาดย่อม (เอสเอ็มอี) เร่งด่วนที่สุด คือ ด้านนวัตกรรมและเทคโนโลยี โดยเฉพาะการจดลิขสิทธิ์และสิทธิบัตรที่ควรมีกฎหมายชัดเจน ซึ่งเทคโนโลยีจะเป็นตัวช่วยเพิ่มประสิทธิภาพการผลิต เสริมความสามารถแข่งขันประเทศ ควรมีมาตรการส่งเสริมเพิ่มเติมจากมาตรการสภาพคล่องและขยายตลาดที่ออกมาก่อนหน้านี้” นายญนน์ กล่าว
ทั้งนี้ ธุรกิจเอสเอ็มอี กำลังอยู่ในช่วงที่กำลังจะเปลี่ยนผ่านของตลาดไปสู่สังคมผู้สูงอายุ